Grens.Pos - Nr 6 - 25 Februarie 2021
Jaargang 19 - Nommer 6 - 25 Februarie 2021 - Lydenstyd
"Ek kies steeds vir geloof" - prof Anton van Niekerk
Agtergrond vir die Wêreldbbiddag vir Vroue op 5 Maart 2021
Die geheim vir 'n flinker brein lê in jou boep (of die afwesigheid daarvan)
Oom Andries Fourie, die "goeie ou soort en pastorievriend van formaat" vier sy 81ste verjaardag in die Noorsdoringveld van Jansenville - in 1929
Kursus vir jong leraars: Hoe hanteer ons moeilike pastorale situasies?
Hoe kan begrip vir jou temperament jou help om troos en bemoediging te vind?
Dr Ben du Toit "speel klaar" met God
In 'n onlangse rubriek vir Netwerk24 skryf prof Anton van Niekerk in reaksie op dr Ben du Toit se nuwe boek (God - is daar 'n ander antwoord?) dat hy - anders as Du Toit - nog nie by die punt is om van God afskeid te neem nie.
In sy boek speel Du Toit met God klaar, skryf Van Niekerk. "Wat oorbly, is 'n mens met 'n brein, iemand wat self al sy vrae kan beantwoord, iemand wat sy bevryding van God beleef as die oopsluit van 'n plaashek en die betreding van 'n gans nuwe, bevryde wêreld."
Self kan of wil hy nie van God afskeid neem nie, sê Van Niekerk. Geloof is 'n integrerende deel van sy menswees en hy kon nog nooit oortuig word dat ál wat ons kan weet, in die wetenskap opgesluit lê nie. Hoe groot die vrug van wetenskaplike ontwikkeling ook al is, het die wetenskap nie 'n monopolie op betroubare kennis nie. Alles wat oor ons as mense gesê kan word, is ook nie in die wetenskap opgesluit nie.
Prof Anton van Niekerk doseer filosofie aan die Universiteit van Stellenbosch
Ek is nog nie by die punt waar ek van God afskeid kan of wil neem nie
Vrydag, 5 Maart
Wêreldbbiddag vir Vroue
Vanjaar se materiaal vir die Wêreldbbidag van Vroue word deur die vroue van Vanuatu ontwikkel. Die materiaal sal voor 5 Maart hier op die web gepubliseer word. Die tema is "Build on a strong foundation". Die volgend agtergrond tot die tema verskyn op die Wêreldbiddag se webblad:
Vanuatu's susceptibility to cyclones is highlighted in the painting chosen to represent WDP 2021, titled "Cyclone Pam II: 13th of March, 2015". It shows a mother bending and praying over her child. The waves crash over her but a palm tree bends protectively over them. The woman's skirt is modeled after the traditional clothing on Erromango. On the horizon you can see small crosses representing the lives taken by cyclone Pam in 2015.
Hierdie aangrypende grafika beeld die verwoesting van 'n sikloon in Vanuatu uit, en onderstreep die noodsaak om ons lewens op 'n stewige fondament te bou. Die kunstenaar is Juliette Pita.
Temperament en gemoedstemming
Wanneer jy troos en bemoediging nodig het
Baie persone is bekend met die Myers-Briggs temperamentsanalise. Dié instrument meet individuele voorkeure binne die spektrum van normale gedrag. Dit dui aan hoe jy jou bewussyn aanwend.
Op dié manier kan mense se temperamente as een van sestien soorte beskryf word.
Terwyl ons soveel uitdagende tye beleef, is dit nogal handig om te weet watter gedrag elke temperament help om bemoedig en versterk te word. Susan Storm van Psychologyjunkie.com het 'n lekkerleesartikel hieroor geskryf - klik hier.
Wonder jy oor jou temperamentstipe en wat dit behels? Klik dan hier om die toets af te lê en meer oor jou Myers-Briggs persoonlikheidstipologie te leer.
Die geheim vir 'n flinker brein
In verlede week se Vrye Weekblad deel neurowetenskaplike Mark Solms verrassende wenke uit Sanjay Gupta se boek Keep Sharp. (Nee, Sanjay Gupta is nié een van daai Guptas nie. Hy is 'n Goeie Gupta.)
Mark Solms skryf onder meer:
Dit is een van die groot lesse van die boek: Wees versigtig vir die dekade tussen 35- en 45-jarige ouderdom; as jy dan dinge laat glip, word die kognitiewe reserwekapasiteit vinnig opgebruik. Gelukkig is die teenoorgestelde ook waar: As jy die aanbevelings van hierdie boek volg, wat ek nou-nou vir jou sal opsom, sal jou kognitiewe reserwes nie net bewaar word nie, maar kan jy dit selfs verbeter.
Dr Gretha Heymans, predikant van die NG Kerk Reddersburg, is op 20 Maart 1994 as die eerste vroue-predikant in die NG Kerk bevestig.
Sy het onlangs haar moeisame reisverhaal na die gemeentbediening, waarin baie onbegrip en teenstand oorkom moes word, vertel.
Die Algemene Sinode het die vrou in Oktober 1990 tot die amp van predikant toegelaat. Heymans is in November daardie jaar gelegitimeer, 4 jaar nadat sy klaar studeer het.
Bid vir Myanmar te midde van politieke oproer
Vyf mense, onder andere 'n 19-jarige vrou is dood en honderde aangehou in uitgebreide protesaksie in Myanmar na afloop van 'n militêre staatsgreep.
Die staatsgreep volg op 'n algemene verkiesing waarin Aung San Suu Kyi en haar NLD party weereens as leier verkies is. Die weermag het die opposisie ondersteun en eis dat die verkiesing herhaal word as gevolg van bewerings van bedrog. Op 1 Februarie 2021 het gewapende magte die regering oorval en die land se verkose leier, Aung San Suu Kyi, asook talle ander van haar party in hegtenis geneem.
Sedert die gebeurtenis is die weermag in beheer en is die gesag in die hande van die opperbevelhebber, Min Aung Hlaing. Min Aung Hlaing word internasionaal veroordeel vir sy beweerde rol in die militêre aanvalle teen etniese minderhede, veral die voortdurende vervolging en volksmoord van die Rohingya.
Die land se burgers het reageer met massa protesaksie en boikotte met die eise dat Aung San Suu Kyi vrygelaat word, die verkiesing erken word, en demokrasie herstel word. Betogings word begroet met erge weerstand van die weermag. Lewendige ammunisie word teen skares ingespan. Internetverkeer word geblokkeer, sodat sosiale media nie teen die onregmatige regering ingespan kan word nie. Verdere protes en publisiteit word gevolglik verhoed.
Lees meer oor die staatsgreep hier
Lees meer oor die Rohingya volksmoord hier
Christene het die verantwoordelikheid om situasies en lyding soos hierdie te bid.
Uit die argiewe
Advertensies en die "goeie ou soort" uit De Kerkbode van 24 Julie 1929
Dit is prettig om te lees waarmee kerkmense in 1929 besig was. Opvallend om te sien hoeveel advertensies De Kerkbode destyds gedra het, van paraffien, verby ploeë tot by "toiletpreparate" vir "mooi vrouens".
'n Advertensie uit De Kerkbode van 24 Julie 1929
De Kerkbode funksioneer ook as sosiale mediaplatform van die dag. Só word Oom Andries Fourie van die plaas Nuwefontein in Jansenville met sy "onlangse" 81ste verjaardag gelukgewens. Hy is dus in 1848 gebore.
Oom Andries word 'n steunpilaar van gemeente en gemeenskap genoem, 'n "getroue vriend en weldoener van die pastorie". Hy is 'n presiese boer. Van hom sê Kerkbode: "Die ou soort word skaars". Gelukkig is Kerkbode op dié punt verkeerd: daar is nog baie van die goeie ou soort 'n eeu later oor.
Is daar nog van Oom Andries Fourie se nasate in die hedendaags Jansenville?
Leraars nuut in die bediening:
Sertifikaatkursus in Bedieningsontwikkeling
Hoe hanteer ons moeilike pastorale situasies?
Jy word uitgenooi na: die volgende module in hierdie kursus gerig op predikante in die vroeë fase van hulle bediening.
9-11 Maart 2021
In hierdie module word die volgende aspekte hanteer:
'n Pastorale narratiewe raamwerk (Dr Elmo Pienaar)
Siekepastoraat en sterwensbegeleiding (Dr Faure Louw)
Gesinsberading (Dr Jo Viljoen)
Verhoudingsberading (Dr Pieter Visser)
Stres-en traumaberading in die tyd van Covid-19 (Elma Bartlett)
Inskrywings geskied deur middel van dié aanlynvorm - klik hier)
Kortkursus by Hugenote Kollege
Sosiale innovasie en leierskapstoerusting
Prof Nelus Niemandt, rektor van die Hugenote kollege skryf:
"Hugenote Kollege stel met trots die nuwe Skool van Sosiale Innovasie bekend wat veral daarop gefokus is om gemeenskappe te help om beter te funksioneer. Deelname aan die werksaamhede van die Skool bied 'n kreatiewe manier van samewerking aan gemeentes om die NG Kerk se missionale fokus uit te leef. Dit lewer 'n uitsonderlike bydrae om integriteit en deursigtige regering te bevorder en samelewingstrukture te versterk.
"Hierdie kursus sal predikante en gemeenteleiers toerus om die vaardighede te ontwikkel om 'n missionale teologie binne gemeenskappe te implementeer. Dit is ook ideale toerusting om 'n persoon te ontwikkel om leiding te neem rondom sake soos integriteit, deursigtige bestuur en kreatiewe oplossings vir gemeenskappe."
Die kursus kos R2,900. Lees verder.
Leer kinders hoe om boelies te hanteer
Ds Quinette Le Roux bied van 1-12 Maart 2021 groepwerk by die Laerskool Nahoon aan wat kinders leer hoe om boelies te hanteer. Volle besonderhede hieronder.
Ds Johan van Wyk van die NG Gemeente Noupoort het op 20 Desember 2020 sy emeritaat ontvang. Die gesin woon nou op Jeffreysbaai. Ons wens Johan en sy eggenote 'n heerlike aftrede toe.